CELEX: 32018R0415
Language: et
Date: 2018-03-16 00:00:00
Title: Komisjoni määrus (EL) 2018/415, 16. märts 2018, millega kehtestatakse Euroopa Liidu hobuste Aafrika katku referentlabori täiendavad kohustused ja ülesanded ning millega muudetakse nõukogu direktiivi 92/35/EMÜ II lisa, nõukogu direktiivi 2000/75/EÜ II lisa ning Euroopa Parlamendi ja nõukogu määruse (EÜ) nr 882/2004 VII lisa (EMPs kohaldatav tekst )

19.3.2018   
            
            
               ET
            
            
               Euroopa Liidu Teataja
            
            
               L 75/18
            
         KOMISJONI MÄÄRUS (EL) 2018/415,
   16. märts 2018,
   millega kehtestatakse Euroopa Liidu hobuste Aafrika katku referentlabori täiendavad kohustused ja ülesanded ning millega muudetakse nõukogu direktiivi 92/35/EMÜ II lisa, nõukogu direktiivi 2000/75/EÜ II lisa ning Euroopa Parlamendi ja nõukogu määruse (EÜ) nr 882/2004 VII lisa
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 29. aprilli 1992. aasta direktiivi 92/35/EMÜ, milles sätestatakse hobuste Aafrika katku kontrollieeskirjad ja tõrjemeetmed, (1) eelkõige selle artiklit 18,
   võttes arvesse nõukogu 20. novembri 2000. aasta direktiivi 2000/75/EÜ, millega kehtestatakse erisätted lammaste katarraalse palaviku tõrjeks ja likvideerimiseks, (2) eriti selle artikli 19 teist lõiku,
   võttes arvesse Euroopa Parlamendi ja nõukogu 29. aprilli 2004. aasta määrust (EÜ) nr 882/2004 ametlike kontrollide kohta, mida tehakse sööda- ja toidualaste õigusnormide ning loomatervishoidu ja loomade heaolu käsitlevate eeskirjade täitmise kontrollimise tagamiseks, (3) eelkõige artikli 32 lõikeid 5 ja 6,
   ning arvestades järgmist:
   
               (1)
            
            
               Direktiivi 92/35/EMÜ artiklis 15 on sätestatud, et Euroopa Liidu hobuste Aafrika katku referentlabori nimetus esitatakse kõnealuse direktiivi II lisas ning selle funktsioonid ja ülesanded III lisas.
            
         
               (2)
            
            
               Direktiivi 2000/75/EÜ artiklis 16 on sätestatud, et Euroopa Liidu lammaste katarraalse palaviku referentlabori nimetus esitatakse kõnealuse direktiivi II lisa A osas ning selle funktsioonid ja ülesanded esitatakse II lisa B osas.
            
         
               (3)
            
            
               Määruse (EÜ) nr 882/2004 artikli 32 lõikes 2 sätestatakse Euroopa Liidu referentlaborite vastutus loomatervise valdkonnas. Kõnealuse määruse VII lisa II osas on loetletud Euroopa Liidu referentlaborid ning loomatervishoiu ja elusloomade referentlaborid, sealhulgas Euroopa Liidu hobuste Aafrika katku ja lammaste katarraalse palaviku referentlaborid.
            
         
               (4)
            
            
               Seoses Ühendkuningriigi teatega vastavalt Euroopa Liidu lepingu artiklile 50 lõpetab direktiivi 2000/75/EÜ II lisa A osas nimetatud labor oma tegevuse Euroopa Liidu lammaste katarraalse palaviku referentlaborina.
            
         
               (5)
            
            
               Kuna hobuste Aafrika katk ja lammaste katarraalne palavik on geneetiliselt ja epidemioloogiliselt sarnased, oleks tehnilise oskusteabe, laborivõimekuse ja riiklike referentlaborite võrgustiku koostoimet silmas pidades asjakohane, et Euroopa Liidu hobuste Aafrika katku referentlabor, millele on osutatud direktiivi 92/35/EMÜ II lisas, võtaks endale ka Euroopa Liidu lammaste katarraalse palaviku referentlabori ülesanded.
            
         
               (6)
            
            
               Hispaania põllumajandus-, kalandus- ja toiduaineministeeriumi labor nimetusega Laboratorio Central de Veterinaria – Área de Sanidad Animal asukohaga Madridis, kes tegutseb Euroopa Liidu hobuste Aafrika katku referentlaborina, peaks jätkuvalt täitma oma ülesandeid ja kohustusi vastavalt direktiivile 92/35/EMÜ ning peaks võtma üle Euroopa Liidu lammaste katarraalse palaviku referentlabori ülesanded, nagu need on sätestatud direktiivis 2000/75/EÜ.
            
         
               (7)
            
            
               Kuna Hispaanias Madridis paikneva Euroopa Liidu hobuste Aafrika katku referentlabori Laboratorio Central de Veterinaria – Área de Sanidad Animal kontaktandmed on muutunud, tuleb vastavalt muuta direktiivi 92/35/EMÜ II lisa.
            
         
               (8)
            
            
               Euroopa Liidu hobuste Aafrika katku ja lammaste katarraalse palaviku referentlabori ülesandeid täitev referentlabor tuleks samuti nimetada Euroopa Liidu lammaste katarraalse palaviku referentlaborina. Seepärast tuleks direktiivi 2000/75/EÜ II lisa A osa vastavalt muuta.
            
         
               (9)
            
            
               Määruse (EÜ) nr 882/2004 VII lisa tuleks muuta, et selles osutada Euroopa Liidu hobuste Aafrika katku ja lammaste katarraalse palaviku referentlaborile.
            
         
               (10)
            
            
               Selleks et ELi lammaste katarraalse palaviku referentlabor saaks tõrgeteta töötada ja uuel määratud ELi referentlaboril oleks piisavalt aega töövalmiduse saavutamiseks, on asjakohane, et käesoleva määrusega ettenähtud meetmeid kohaldatakse alates 1. jaanuarist 2019.
            
         
               (11)
            
            
               Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   
      Laboratorio Central de Veterinaria – Área de Sanidad Animal asukohaga Hispaanias Madridis võtab endale Euroopa hobuste Aafrika katku ja lammaste katarraalse palaviku referentlabori ülesanded, nagu need on sätestatud direktiivi 92/35/EMÜ III lisas ja direktiivi 2000/75/EÜ II lisa B osas.
   Artikkel 2
   Direktiivi 92/35/EMÜ II lisa muudetakse vastavalt käesoleva määruse I lisale.
   Artikkel 3
   Direktiivi 2000/75/EÜ II lisa A osa muudetakse vastavalt käesoleva määruse II lisale.
   Artikkel 4
   Määruse (EÜ) nr 882/2004 VII lisa muudetakse vastavalt käesoleva määruse III lisale.
   Artikkel 5
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   Seda kohaldatakse alates 1. jaanuarist 2019.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 16. märts 2018
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  EÜT L 157, 10.6.1992, lk 19.
   
      (2)  EÜT L 327, 22.12.2000, lk 74.
   
      (3)  ELT L 165, 30.4.2004, lk 1.
   
      I LISA
      Direktiivi 92/35/EMÜ II lisas asendatakse labori nimetus ja kontaktandmed järgmisega:
      
         
                     „Laboratorio Central de Veterinaria – Área de Sanidad Animal
                  
               
                     Ctra. M-106, P.K. 1,4
                  
               
                     28110 Algete (Madrid)
                  
               
                     HISPAANIA“.
                  
               
   
   
      II LISA
      Direktiivi 2000/75/EÜ II lisas asendatakse labori nimetus ja kontaktandmed järgmisega:
      
         
                     „Laboratorio Central de Veterinaria - Área de Sanidad Animal
                  
               
                     Ctra. M-106, P.K. 1,4
                  
               
                     28110 Algete (Madrid)
                  
               
                     ESPAÑA“.
                  
               
   
   
      III LISA
      Määruse (EÜ) nr 882/2004 VII lisa II osa muudetakse järgmiselt.
      
                  1)
               
               
                  punktid 2 ja 9 jäetakse välja;
               
            
                  2)
               
               
                  lisatakse järgmine punkt 21:
                  „21.   ELi hobuste Aafrika katku ja lammaste katarraalse palaviku referentlabor
                  
                  
                              Laboratorio Central de Veterinaria - Área de Sanidad Animal
                           
                        
                              Ctra. M-106, P.K. 1,4
                           
                        
                              28110 Algete (Madrid)
                           
                        
                              ESPAÑA“.